Madame X (vuoden 1966 elokuva)

Madame X on vuonna 1966 ensi-iltansa saanut David Lowell Richin ohjaama yhdysvaltalainen draamaelokuva, jonka pääosassa on Lana Turner. Elokuva perustuu Alexandre Bissonin vuonna 1908 kantaesityksensä saaneeseen näytelmään "Tuntematon nainen", jonka pohjalta Jean Holloway laati elokuvan käsikirjoituksen.
Juoni.
Holly Parker on naimisissa varakkaan ja vaikutusvaltaisen diplomaatin Clay Andersonin kanssa. Clayn ollessa paljon poissa yksinäinen Holly aloittaa salasuhteen varakkaan poikamiehen Phil Bentonin kanssa, mutta hänen elämänsä muuttuu perin pohjin, kun tämä kuolee yllättäen. Hänen anoppinsa Estelle neuvoo paniikissa olevaa Hollya suojelemaan perhettään skandaalilta jättämällä Clayn sekä heidän pienen lapsensa ja aloittamalla uuden elämän ulkomailla palaamatta koskaan takaisin. Vuosia myöhemmin pikkurikollinen Dan Sullivan aikoo kiristää Andersonin perhettä saatuaan tietää sittemmin pahoille teille ajautuneen Hollyn menneisyyden, jonka elämäntilanne pahenee entisestään. Kun Holly ampuu Danin ja soittaa poliisit paikalle, hän kieltäytyy paljastamasta henkilöllisyyttään ja kertoo olevansa ”madame X”. Hän sittemmin saa tietää, että hänen oma lakimieheksi ryhtynyt poikansa on hänen puolustusasianajajansa. Tällöin Hollysta tulee päättäväisempi kuin koskaan pitämään todellisen henkilöllisyytensä salassa.
Tuotanto.
Esituotanto.
Tammikuussa 1964 paljastettiin julkisesti tuottaja Ross Hunterin suunnitelmista filmatisoida Alexandre Bissonin "Tuntematon nainen" -näytelmä vuodelta 1908. Tällöin näytelmän filmatisoinnin pääosaan oli kiinnitetty Lana Turner, jonka kanssa Hunter oli työskennellyt aiemminkin. Jean Hollowayn tekemä käsikirjoitus oli jo valmis tammikuuhun 1964 mennessä. Näytelmästä poiketen käsikirjoitukseen muun muassa tehtiin moraalisiin teemoihin liittyviä päivityksiä ja luotiin uusia hahmoja.
Elokuvan rooleihin harkittiin muun muassa Madeleine Carrollia, John Irelandia ja Gig Youngia vuonna 1964.
Kuvaukset.
Technicolor-värielokuvajärjestelmällä kuvatun "Madame X:n" kuvaukset alkoivat 2. maaliskuuta 1965. Elokuvaa kuvattiin Universal Picturesin studioilla, ja sen kuvaamiseen tarvittiin 84 lavastetta. Tuottaja Ross Hunter vuokrasi newyorkilaiselta yhtiöltä Lana Turnerin ja Constance Bennettin käyttöön koruja, joiden yhteisarvo oli 1,5 miljoonaa dollaria. Kuvausten aikaan Turnerin epäammattimainen käyttäytyminen Hunteria kohtaan sai huomiota mediassa huhtikuussa 1965.
"Madame X" jäi Constance Bennettin viimeiseksi elokuvaksi. Hän kuoli ennen elokuvan ensi-iltaa aivoverenvuotoon heinäkuussa 1965.
Ensi-ilta.
"Madame X" sai maailmanensi-iltansa Los Angelesissa helmikuun alussa 1966. Elokuvan maailmanensi-iltaan osallistui Lana Turner, mutta Ross Hunter ja John Forsythe eivät osallistuneet henkilökohtaisista syistä.
"Madame X" julkaistiin Yhdysvalloissa Miamissa Floridassa viidessä elokuvateatterissa 3. maaliskuuta 1966 ja Los Angelesissa 16. maaliskuuta 1966. Elokuvan Suomen teatteriensi-ilta oli 21. lokakuuta 1966.
Vastaanotto.
Ilmestyttyään "Madame X" sai elokuvakriitikoilta sekalaisia arvioita. Lana Turner palkittiin roolisuorituksestaan Italian elokuva-akatemian myöntämällä kultaisella laatalla ja Taorminan elokuvajuhlien myöntämällä parhaan ulkomaisen naisnäyttelijän palkinnolla.
"Madame X" oli ehdolla American Film Instituten 100-vuotissarjan vuonna 2008 julkaistuun 10 parasta oikeussalidraamaa -listaukseen.
Rotten Tomatoes -sivuston mukaan 50 prosenttia kriitikoista on antanut elokuvalle positiivisen arvosanan 6,5/10 keskiarvolla. Keräys perustuu kuuteen arviointiin, joista kolme ovat ”tuoreita” ja kolme ”mätiä”. Yli 500 käyttäjästä 80 prosenttia on antanut elokuvalle myönteisen arvosanan 4,1/5 keskiarvolla.